Agih makanan untuk petugas barisan hadapan
Cheryl Law KUCHING: Menteri Kebajikan, Kesejahteraan Komuniti, Wanita, Keluarga dan
Pembangunan Kanak-Kanak (KWKPK), Dato Sri Fatimah Abdullah turun padang
meninjau pengagihan makanan kepada petugas di barisan hadapan. Ditemani Setiausaha Tetap KWKPK, Pemangku Pengarah JKM dan Pemangku Residen
Bahagian Kuching dan Dr Cheong, beliau meninjau pengagihan makanan kepada
petugas di barisan hadapan itu di Kompleks Belia dan Sukan, Jalan Tun Ahmad
Zaidi Adruce di sini. Bercakap kepada pemberita kemudian, beliau berkata sebanyak 300 bungkus
makanan disediakan untuk petugas di barisan hadapan Hospital Umum Sarawak
(HUS), OMC, RELA, Polis Diraja Malaysia (PDRM) dan kakitangan Kementerian Belia
dan Sukan (KBS). Beliau berkata, jumlah kakitangan di barisan hadapan yang bertugas di
seluruh Sarawak setakat ini ialah seramai 9306 orang. “Saya percaya bilangan ini akan bertambah. Ada kakitangan di barisan
hadapan yang belum dapat makanan hari ini sebab agensi berkaitan masih dalam
proses mencari pembekal. “Kualiti, kuantiti, kebersihan, keselamatan makanan serta keupayaan
pembekal makanan perlu diambil kira,” katanya. Dalam pada itu, Fatimah serta pasukannya turut melawat Kozi Square dan
berjumpa dengan Pengurus makanan dan minuman yang membekal makanan berkenaan. Fatimah memberitahu, pemiliknya, Stephen Wong membekalkan makanan dibungkus
kepada kakitangan perubatan sebagai tanggungjawab sosial korporat dengan 200
bungkus untuk makan tengah hari, 200 bungkus untuk makan malam tiga kali
seminggu. “Selain itu, beliau juga menawarkan hotelnya sebagai tempat berehat bagi
pasukan perubatan secara percuma,” katanya. 
See author's posts
